Ce este psihanaliza ? 


Ce este psihanaliza? Psihanaliza este o metodă de investigare a 
proceselor mentale, inaccesibile prin alte mijloace. Totodată, ca urmare a 
acestei investigări interioare, psihanaliza este şi o metodă de tratament a 
tulburărilor nevrotice. 

Ca tehnică terapeutică, psihanaliza diferă de psihiatrie şi de psihoterapie 
în general prin aceea că stipulează existenţa unui inconştient psihic şi 
insistă asupra analizei şi asimilării inconştientului ca procedeu 
terapeutic. 


Psihanaliza s-a întemeiat treptat pe baza observaţiilor şi cercetării clinice, 
însoţite de reflecţii şi teoretizări privind structura aparatului psihic, 
dinamica proceselor mentale, refulare, rezistenţe, regresiune 
mentală etc. 


Definiţia psihanalizei mai include şi cunoştinţele dobîndite în urma 
cercetării şi analizei inconştientului psihic. Aceste cunoştinţe s-au 
constituti trepat într-o nouă ştiinţă numită psihanaliză. 


Psihanalitice sînt şi aplicaţiile psihanalizei la studiului fenomenelor 
sociale, culturale, religioase etc. In acest din urmă aspect, care pretinde 
la o reevaluare a mecanismelor şi sensurilor culturii, psihanaliza a 
penetrat în conştiinţa publicului larg dincolo de limitele ei terapeutice. 


Psihanaliza s-a născut în Viena sfirşitului secolului al XIX-lea şi s-a 
propagat prin aportul discipolilor freudieni şi dizidenţi care, mai mult sau 
mai puţin fideli teoriilor freudiene iniţiale, au dat naştere unor curente şi 
şcoli de psihanaliză cu nuanţări diferite. Aşa este cazul psihologiei 
analitice forjate de C.G.Jung sau psihologiei individuale constituite de 
Alfred Adler. 


Freudienii 


Istoria psihanalizei a fost marcată de numeroase rupturi surprinzătoare. 
Din momentul în care Freud a început să se înconjoare de colaboratori s- 
au născut şi disensiunile. Mulţi din aderenţii săi înfocaţi, la început, au 
ridicat, ulterior, obiecţii la teoriile psihanalitice stabilite de Freud şi şi-au 
format chiar propriile şcoli, aşa cum a fost cazul cu Alfred Adler 
(psihologia individuală) şi C. G. Jung (psihologia analitică). 


Primele devieri de la linia freudiană, Adler şi Stekel, cît şi bănuiala că 
C.G. Jung va face şi el pasul decisiv spre ruptură, l-au convins pe Ernest 
Jones să propună înfiinţarea unui grup de psihanalişti credibili şi fideli în 
jurul lui Freud, ca un soi de "bătrină gardă". 


Propunerea a fost făcută la Viena, într-o discuţie cu Ferenczi, în anul 
1912. Intr-o scrisoare datată 30 iulie, acelaşi an, Jones i-a dezvăluit şi lui 
Freud intenţia sa care a fost aprobată. 


Pe lîngă Jones şi Ferenczi, "comitetul" de susţinători loiali i-a admis ca 
membri pe Rank, Sachs şi Abraham. Eitingon a devenit cel de-al 
şaselea membru în 1919, la propunerea lui Freud. Grupul s-a dizolvat 
după 20 de ani de la înfiinţare. 


Dizidenţii 


Sînt personalităţile care au contribuit iniţial la propagarea mişcării 
psihanalitice freudiene. Ulterior, la diferite date, ei s-au retras din 
mişcare, datorită unor divergențe teoretice şi practice. Unii dintre ei şi-au 
creat propriile şcoli, cum este cazul psihologiei analitice (C. G. Jung) şi 
psihologiei individuale (Alfred Adler). 


Psihanaliza, elemente ale doctrinei şi practicii psihanaltice, se regăsesc în 
curentele terapeutice moderne, în diverse forme şi amestecuri. 


Psihanaliza este mai întîi de toate o metodă psihoterapeutică. Ea 
tratează afecţiuni nevrotice, utilizînd "metode" spcifice. Chiar dacă multă 
lume ignoră sau uită acest lucru, trebuie spus că psihanaliza a debutat pe 
tărim clinic şi a avut ca scop, în viziunea lui Freud, tratarea afecţiunilor 
nevrotice. 


Specificul psihanalizei, însă, care diferă de celelalte forme de 
psihoterapie atît prin orientare teoretică, cît şi prin acţiune clinică, a 
impus sarcina dificilă a investigării şi analizei inconştientului psihic, 
conducînd în chip logic la necesitatea forjării unor instrumente 

de investigaţie care constituie, în realitate, suma descoperirilor 

ei revoluţionare pe tărîmul practicii terapeutice. 


Aceste "instrumente", preluate astăzi şi de alte metode psihoterapeutice 
ambiţioase - deşi nu cu acelaşi succes - sînt următoarele: 


e Anamneza - care calchiază, pînă la un punct, anamneza clasică, 
cunoscută din practica medicinei obişnuite. Adeseori interpretarea 
evenimentelor biografice relatate în timpul curei psihanalitice este 
suficientă pentru a putea stabili cadrul nevrotic al psihopatologiei 
individului; 


Asociaţiile libere - invenţia cea mai surprinzătoare a lui Sigmund 
Freud şi adeseori neglijată chiar de psihanalişti. Colectarea asociaţiilor 
libere produse de pacient permite un acces direct la problematica lui 
psihică, intimă, şi totodată oferă analistului o imagine vie a etiologiei 
nevrotice a analizatului; 


Interpretarea actelor ratate - o altă contribuţie epocală a "părintelui 
psihanalizei". Pentru cei mai mulţi dintre noi "actele ratate", cum sînt de 
pildă lapsusurile de tot felul, nu au nici o semnificaţie contextuală pentru 
viaţa noastră psihică. Freud este primul care a sesizat logica "actului 
ratat", pornind de la premisa, confirmată în practică, a determinismului 
tuturor manifestărilor noastre psihice; 


Interpretarea viselor - un subiect care asumă în psihanaliză direcţii 
specifice de abordare; 


Analiza (interpretarea) simbolurilor - în aceeaşi manieră specifică 
psihanalizei, simbolurile - fie cele onirice, fie cele legate de situaţii 
arhetipice - contribuie, prin interpretarea lor, la lămurirea etiologiei 
nevrotice. 


